Творчае натхненне лірнік чэрпае ў сардэчных размовах са шчырымі людзьмі, незабыўных, хай сабе найчасцей і выпадковых, спатканнях з прывабнымі незнаёмкамі, навакольных краявідах, разнастайных з’явах прыроды. Толькі чуйная душа паэта можа “ахінуцца ў жнівеньскія росы, каб адмыцца ад грахоў навек”, адгукацца “на кожнай былінкі ківок”, залюбавацца туманамі, што ўстаюць над Палессем, і вясёлкай, якая йграе ў дыме “на выразных сем колераў, сем нот радасці і смутку”. Увесь багаты спектр жыццёвых колераў, перажыванняў знайшоў сваё яскравае адлюстраванне ў невялічкай па фармаце, але глыбокай, пачуццёвай па змесце кніжцы.